ועדת העבודה, הרווחה והבריאות, כנסת 20, פרוטוקול מספר 368, 2016-11-15 10:30

ישראל אייכלר: שלום וברכה.

ישראל אייכלר: אנחנו פותחים את הישיבה של ועדת העבודה והרווחה והבריאות, י"ד בחשוון תשע"ז, 15.11.2016 למספרם.

ישראל אייכלר: הנושא, במסגרת ציון יום הפג הבינלאומי בכנסת אנחנו הולכים לדון על חוסר קריטי באחיות לטיפול בפגים המאושפזים במיטות טיפול נמרץ.

ישראל אייכלר: יש לנו פה את משרד הבריאות, משרד האוצר, חברות קופות החולים וחברי כנסת.

ישראל אייכלר: אנחנו תיכף נשמע את כל הנושא, אבל חשבתי שנתחיל, כדי שכולנו, יש פה אנשים שבטח מכירים את הנושא מקרוב, נלמד מה הבעיה ומה הנושא, עם ד"ר סיגל ליברנט טאוב, שהיא מנהלת המחלקה לנהלים וסטנדרטים - - -

<סיגל ליברנט טאוב: לא, היא ראש אגף רפואה כללית.

ישראל אייכלר: ראש אגף רפואה כללית, סליחה, אני הקראתי ממה שכתוב, אז אולי תוכלי להציג לנו את הדברים, את המצגת, שנבין במה מדובר.

<סיגל ליברנט טאוב: אוקיי.

<סיגל ליברנט טאוב: בוקר טוב לכולם.

<סיגל ליברנט טאוב: אני ד"ר סיגל ליברנט טאוב, ראש אגף רפואה כללית במינהל רפואה במשרד הבריאות.

<סיגל ליברנט טאוב: בדקות הקרובות אני אציג לכם תמונה של התכנית שאנחנו במשרד הבריאות מקדמים לטובת הפגים במדינת ישראל.

<סיגל ליברנט טאוב: משרד הבריאות רואה חשיבות עצומה בקידום הפגים ובקידום היחידות שמטפלות בפגים, שהן הפגיות.

<סיגל ליברנט טאוב: מתוך הראייה הזו התכנית לקידום הפגיות זו אחת מתכניות הדגל של המשרד.

<סיגל ליברנט טאוב: אני אציג לכם קצת את הרקע, מה עשינו ומה התוצאות נכון להיום.

<סיגל ליברנט טאוב: במדינת ישראל יש כ-183,000 ילדים שנולדים מדי שנה, כאשר בשנת 2016 עד עתה היו כ-2,800 פגים שהמשקל שלהם הוא פחות מ-1.750 קילו, אלה הפגים שמזכים את בתי החולים בתשלום מוגדל מהביטוח הלאומי.

<סיגל ליברנט טאוב: בישראל קיימות 28 פגיות עם 762 עריסות פגים, ובתחילת התהליך, לפני שתכננו את התכנית הגדולה שלנו, הועסקו בפגיות 140 נאונטולוגים, כמעט 600 אחיות בעלות קורס על בסיסי בטיפול נמרץ בילוד.

<סיגל ליברנט טאוב: מה הקשיים שאנחנו זיהינו לפני שהתחלנו את התהליך?

ישראל אייכלר: אם מותר לי שאלה של הדיוט בדברים האלה, שלא מבין בזה כלום, האם 1,750 גרם זה המדד היחיד להכניס תינוק לפגייה?

ישראל אייכלר: נניח שהוא קצת יותר גדול ויש לו בעיה באכילה או בנשימה, בית החולים לא זכאי להכניס אותו לפגייה?

<סיגל ליברנט טאוב: לא, הוא זכאי להכניס אותו לפגייה, אבל הוא לא זכאי למענק המיוחד מהביטוח הלאומי.

ישראל אייכלר: מענק לבית החולים?

<סיגל ליברנט טאוב: נכון.

ישראל אייכלר: הווה אומר שלא כדאי לבית החולים להכניס אותו לפגייה, גם אם הוא רואה שהילד לא כל כך נושם טוב או שהוא לא כל כך אוכל טוב?

<סיגל ליברנט טאוב: לא.

<סיגל ליברנט טאוב: אני מדברת על הפגים הזכאים מבחינת הביטוח הלאומי, הפגים הקטנים, ששיעור הבעיות הרפואיות שלהם הוא הרבה יותר גדול.

<סיגל ליברנט טאוב: זה לא אומר שילד גדול יותר, שיש לו בעיה רפואית, לא נכנס לפגייה.

<סיגל ליברנט טאוב: לא על זה דיברתי.

ישראל אייכלר: לא, לכן שאלתי, כי אני יודע על מקרה, למשל, של תינוק שהיה קצת יותר גדול ואמרו שהכול בסדר, אחרי יום-יומיים פתאום הם ראו שהילד הכחיל, מה הייתה הבעיה?

ישראל אייכלר: הוא לא יכול היה לינוק, לא היה לו כוח, אבל הוא היה במשקל יותר גדול.

ישראל אייכלר: הכניסו אותו לפגייה יומיים אחר כך והוא כבר היה צריך להיות שבוע, בגלל הרשלנות ה - - - סליחה שאמרתי את המילה רשלנות, אבל הרופאים הבינו שאם היו מכניסים אותו מהרגע הראשון לפגייה הוא לא היה מגיע לזה.

ישראל אייכלר: אני לא יודע אם הייתה פגיעה נוראה במוח שלו, אי אפשר לדעת, כשהוא יגדל נדע.

<שמואל צנגן: אם אפשר להעיר לסדר, כיושב ראש האיגוד, רק להבהיר את הדברים כנאונטולוג.

<שמואל צנגן: הפגיות זה שם מטעה, אנחנו מקבלים כל יילוד, גם יילוד ששוקל 4.5 קילו, אם יש לו בעיה רפואית הוא מגיע לפגייה ואנחנו מטפלים בו.

ישראל אייכלר: זאת הייתה שאלתי בעצם.

<שמואל צנגן: חד משמעית.

<שמואל צנגן: הפגייה זה שם מטעה, זה intensive care unit, אנחנו מטפלים בכולם, גם יילודים בשלים שיש להם, לא עלינו, לפעמים בעיות.

<שמואל צנגן: מה שסיגל ביקשה להדגיש זה הנושא של התשלום.

ישראל אייכלר: ושאלתי הייתה האם התשלום גורם ל - - -

אורלי לוי אבקסיס: לא, גם ככה כל התשלום לא מגיע לפגיות, לצערנו.

אורלי לוי אבקסיס: אם היה מגיע לפגיות והכסף הזה היה צבוע ולא הולך למחלקות אחרות, לפי הקפריזה של מנהל בית החולים, אז מצבנו היה הרבה יותר טוב וסביר להניח שכנראה לא היינו צריכים להתכנס פה היום.

ישראל אייכלר: חברת הכנסת לוי, התכנית שלנו הייתה לתת לך ראשונה לדבר, לא היית, אז נתנו רשות דיבור למשרד הבריאות.

ישראל אייכלר: היא תגמור את המצגת וניתן לך את כל זכות הדיבור.

<שמואל צנגן: אבל שערי הפגייה פתוחים לכל היילודים, זה מה שחשוב להגיד.

ישראל אייכלר: חשוב להגיד את זה, גם לבתי החולים.

אורלי לוי אבקסיס: רק נגיד שהדובר הוא ד"ר צנגן, הוא יושב ראש איגוד הנאונטולוגים, אלה הרופאים המומחים לפגים במדינת ישראל ועשה המון למען הפגיות בכלל ולא רק למען הפגים.

ישראל אייכלר: בבקשה, ד"ר סיגל.

<סיגל ליברנט טאוב: הקשיים שנתקלנו בהם ביציאה לדרך זה שבאמת הפגיות או המחלקות לטיפול נמרץ פגים היו מוזנחות ונמצאות בחצר האחורית של בתי החולים, הייתה השקעה הרבה יותר גדולה בחדרי הלידה, ביולדות, עם כל שירותי המיילדוּת והמלונאות.

<סיגל ליברנט טאוב: למנהלי בתי החולים השיקולים של האטרקטיביות והאיתנות הכלכלית היו כמובן הרבה יותר משמעותיים ולכן מערך הפגיות, לפני עשור, די הוזנח.

<סיגל ליברנט טאוב: מה שנתקלנו, באמת לפני מספר שנים זה שהפגיות היו בעלות עומס ואחוזי תפוסה גבוהים, היה מחסור גם בתשתיות ציוד וגם בתשתיות של רופאים, אחיות ומקצועות הבריאות.

<סיגל ליברנט טאוב: היה לנו שיעורי זיהומים גבוהים בפגיות ואז החלטנו לעשות מעשה.

<סיגל ליברנט טאוב: המענה המשולב שלנו היה מענה של משרד הבריאות עם הצוותים המקצועיים.

<סיגל ליברנט טאוב: הקמנו ועדה מקצועית שבחנה את כלל הנושאים, יחד עם אנשי המקצוע, ועדת פירוגובסקי, בראשות מינהל רפואה, עשינו הסדרה מקצועית של מה הסטנדרטים לטיפול בפג במדינת ישראל באמצעות חוזר מינהל רפואה, חיזקנו את מקצוע הנאונטולוגיה באמצעות מענקים לרופאים כמקצוע במצוקה בהסכם הרופאים, פיתחנו מקצוע חדש שנקרא אחיות מומחיות בנאונטולוגיה, שייכנסו בשנת 2017.

<קריאה: נכנסו.

<סיגל ליברנט טאוב: וקיבלנו תוספת תקציבית של 80 מיליון ₪ בהבשלה מלאה על פני ארבע שנים על מנת לחזק את הפגיות במדינת ישראל.

<סיגל ליברנט טאוב: בנינו מודל תמרוץ ייעודי שמודד את התשומות ואת התוצאות על פי הסטנדרט המומלץ בחוזר שלנו, הן של התשתיות, הן של כוח האדם וכן של האיכות.

<סיגל ליברנט טאוב: ציוני המודל, שאנחנו קובעים אותם באמצעות הבקרות שלנו, קבעו את דירוג הפגייה ועל פי דירוג הפגייה עשינו את הקצאת הכסף שהייתה לנו במודל הזה.

<סיגל ליברנט טאוב: המודל הזה הוא שקוף לציבור, אנחנו מפרסמים אותו, ותיכף אני אראה לכם את התוצאות נכון לשנת 2016.

<סיגל ליברנט טאוב: המודל הזה הוא דינמי, הוא לוקח בחשבון את ממצאי הבקרות שלנו, את התובנות והצרכים של השטח וכמובן את הייעוץ של ועדת המומחים.

<סיגל ליברנט טאוב: זו שקופית שמראה את ההתפתחות של המודל בין השנים, אנחנו מדי שנה משנים אותו.

<סיגל ליברנט טאוב: בהתחלה השקענו את מרכיב המודל בתשתיות, הן של הציוד והן של כוח האדם, כי שם היו הפערים מאוד מאוד גדולים ולאט לאט אנחנו מטים את המטוטלת לכיוון המדדים שמודדים יותר את האיכות בפגיות.

<סיגל ליברנט טאוב: למשל בשנת 2017 ייכנס עוד סקר חוויית המטופל והמשפחות של הפג למשקלות הללו.

<סיגל ליברנט טאוב: אנחנו מדי שנה פה ביום הפג מפרסמים את התוצאות של השנה האחרונה ואני רוצה להציג לכם את התוצאות של הבקרות של שנת 2016.

<סיגל ליברנט טאוב: אנחנו מדרגים את הפגיות לשלוש קבוצות, לפגיות המצטיינות, לפגיות הטובות ולפגיות שהן בקטגוריה הבסיסית.

<סיגל ליברנט טאוב: אנחנו מתמרצים גם את השיפור בין השנים עבור אותה פגייה בשנה האחרונה.

<סיגל ליברנט טאוב: ואלה התוצאות של הפגיות בסוף 2016, חמש הפגיות המצטיינות הן הפגייה של בית חולים פוריה, הפגייה של בית חולים כרמל, בית חולים הסקוטי בנצרת, בית חולים וולפסון ובית חולים שיבא.

<סיגל ליברנט טאוב: פוריה ושיבא, זו השנה השנייה שהם מצטיינים.

ישראל אייכלר: מה זה נקרא מצטיינים?

<סיגל ליברנט טאוב: הציון של הבקרה שלהם הוא מאוד גבוה וזה מקנה להם בונוס כפול ממודל התמרוץ שלנו.

<סיגל ליברנט טאוב: הפגיות הטובות שנמצאות בקטגוריה השנייה הן בית חולים העמק, בני ציון, איכילוב, בית החולים הצרפתי בנצרת, שניידר, הלל יפה, מאיר ורמב"ם.

<סיגל ליברנט טאוב: אנחנו תמרצנו השנה גם את הפגיות שעשו את השיפור הגבוה ביותר, והשיפור הגבוה ביותר היה בבית חולים הלל יפה ולניאדו, איכילוב, הצרפתי בנצרת, וולפסון, סורוקה והר הצופים.

ישראל אייכלר: אני חייב לומר שאני מאוד מרוצה שבפריפריה אני מוצא את ה - - -

<סיגל ליברנט טאוב: נכון.

ישראל אייכלר: בדרך כלל אומרים לנו ש - - -

אורלי לוי אבקסיס: כי נתנו תמריצים, אתה מבין?

אורלי לוי אבקסיס: כי בפריפריה קשה לגייס תורמים, לכן התמריצים זה כמו אוויר לנשימה.

אורלי לוי אבקסיס: ושוב פעם, אני אתן גם התייחסות לגבי מודל - - -

ישראל אייכלר: כן, ובעיקר שהיו פה חברות כנסת לוחמות בעניין הזה של הפריפריה, דוגמת חברת הכנסת לוי.

אורלי לוי אבקסיס: אני שותפה גם למודל הזה.

<סיגל ליברנט טאוב: אני חושבת ששלוש השקופיות הבאות הן המהות של מה שעשינו בשלוש השנים האחרונות.

<סיגל ליברנט טאוב: התוצאות שלנו, שיפרנו את כוח האדם בפגיות משנת 2014 ל-2016, הוספנו 242 תקני אחיות לפגיות, הסמכנו 100 אחיות בקורס על בסיסי בטיפול נמרץ פגים ויש כעת עוד 98 אחיות שנמצאות באמצע הסמכה.

<סיגל ליברנט טאוב: יש לנו 16 אחים ואחיות מומחים בפגייה, שזה מקצוע חדש, יש לנו 30 מתמחים/מומחים חדשים בנאונטולוגיה.

ישראל אייכלר: סליחה על ההפרעה, 16 אחים ואחיות הם גם ניידים, או שהם נמצאים במקום מסוים?

<סיגל ליברנט טאוב: לא, רק בפגייה.

ישראל אייכלר: לא, הם ניידים, למשל יש איזה בעיה בבית חולים עם תינוק, אפשר להתייעץ איתם?

<סיגל ליברנט טאוב: אפשר להתייעץ איתם, אבל הם קוהרנטיים לאותה פגייה.

ישראל אייכלר: אותה פגייה.

<סיגל ליברנט טאוב: תוספת של 57 תקנים של מקצועות בריאות, ולראשונה השנה גם פתחנו קורס ייעודי לדיאטניות שהן מומחיות בפגים.

<סיגל ליברנט טאוב: נכון שזו עשייה נפלאה, יש עוד מה לעשות, אבל אני חושבת שהשיפור שעשינו בשנתיים וחצי האחרונות הוא מאוד מאוד משמעותי.

<סיגל ליברנט טאוב: גם מבחינת שיפור בתשתיות בפגיות עשינו מהלך מאוד גדול ומאוד יפה, נבנו 15 חדרי הורים, 14 חדרי הנקה, 13 מטבחי חלב, 11 חדרי תרופות חדשים, 5 חדרי בידוד וכמובן השלמת פערי ציוד ובינוי.

<סיגל ליברנט טאוב: אבל הדבר שבשבילו אנחנו עושים את הכול ובשבילו אנחנו בעצם מטפלים ועושים את כל המהלכים הללו זה כדי לטפל ולהוריד את התחלואה בפגים.

<סיגל ליברנט טאוב: הראינו שמשנת 2014 ממוצע אירועי אלח דם וימי האשפוז אצל הפגים ירד מ-4 ל-2, הורדנו 50% בכמות - - -

אורלי לוי אבקסיס: מה הממוצע ב-OECD?

<קריאה: יש לנו עדיין להשתפר.

אורלי לוי אבקסיס: יש לנו הרבה מה להשתפר.

ישראל אייכלר: כשאת אומרת אלח דם, אולי תתרגמי לאנשים?

<סיגל ליברנט טאוב: זה ספסיס, זה זיהום של חיידק בדם.

ישראל אייכלר: זאת אומרת יש ירידה של 50% בכמות אירועי זיהום, זה מה שאני רואה פה.

<סיגל ליברנט טאוב: נכון.

עבדאללה אבו מערוף: היא מדברת על אלח דם, ירידה בספסיס, אבל בזיהומים בכלל?

ישראל אייכלר: יש גם ירידה, אני מבין.

עבדאללה אבו מערוף: לא, אני לא אתערב, אם אפשר אחר כך לדבר, אבל בזיהומים בכלל הם מעל הממוצע עדיין.

<סיגל ליברנט טאוב: אנחנו בודקים את הספסיס, זה המדד שבו אנחנו בודקים את הפגיות וזה המדד שאנחנו בדקנו וזה המדד שאנחנו מציגים.

<סיגל ליברנט טאוב: אנחנו מדברים על אלח דם נרכש בפגיות.

<סיגל ליברנט טאוב: יש פתולוגיות שהן קוהרנטיות עם זיהום, אבל זה לא נגרם כתוצאה מזה שהפג שכב בפגייה צפופה.

<סיגל ליברנט טאוב: יש מחלות אצל פגים שהן דלקתיות זיהומיות ולא נרכשו בפגייה.

<סיגל ליברנט טאוב: אנחנו בודקים את אלח הדם הנרכש בפגיות.

ישראל אייכלר: מה שהרופאים קוראים מתנה.

ישראל אייכלר: הרופאים אומרים 'פה בבית החולים מקבלים מתנות', זאת אומרת הסיכון בתוך בית החולים הוא - - -

עבדאללה אבו מערוף: סליחה על ההערה, היא מדברת על המילה נרכש, פג, הוא לא בא מחוץ לבית החולים.

עבדאללה אבו מערוף: אני רופא, שתבינו.

ישראל אייכלר: השאלה אם הוא קיבל את זה מהשכנים, מהתינוקות סביבו.

עבדאללה אבו מערוף: מה זה משנה?

עבדאללה אבו מערוף: זה בבית החולים נרכש.

עבדאללה אבו מערוף: כאן העניין של הפגים זה לא העניין של המבוגרים, סליחה, עם כל הכבוד.

עבדאללה אבו מערוף: הזיהומים לא ירדו עד עכשיו, ממה שאני מבין.

<סיגל ליברנט טאוב: בטח שירדו.

עבדאללה אבו מערוף: כמה ירדו?

עבדאללה אבו מערוף: ב-50%?

עבדאללה אבו מערוף: כמה עכשיו האחוזים?

<קריאה: אולי אני אסביר קצת.

עבדאללה אבו מערוף: 4.5 זיהומים?

עבדאללה אבו מערוף: סיימת את המצגת?

ישראל אייכלר: אולי ניתן לה לסיים את המצגת כי חברי הכנסת רוצים לדבר ואני קצת מוגבל בזמן בגלל שהדיון הקודם לקח לנו מהזמן, אז אם אפשר להתכנס לדברים העיקריים.

<סיגל ליברנט טאוב: זה רק הדברים העיקריים.

<סיגל ליברנט טאוב: אנחנו הראינו שכאשר אנחנו משווים את הפריפריה, ולקחנו את כל בתי החולים הפריפריים, והשווינו אותם לכלל הארצי, שוב, כבר בהתחלה שיעור הזיהומים בפריפריה היה נמוך יותר מאשר הממוצע הכללי ואותה מגמה של 50% ירידה בכמות אירועי הזיהום אנחנו רואים גם בפריפריה.

<סיגל ליברנט טאוב: הציונים של הבקרות שלנו בפגיות היו 33% בשנת 2014, בסוף 2016 אנחנו מדברים על ממוצע של 75%.

<סיגל ליברנט טאוב: השיפור הוא מדהים.

<סיגל ליברנט טאוב: אנחנו רואים אותו בשטח, השיפור הוא מדהים.

<סיגל ליברנט טאוב: כנ"ל לגבי הפריפריה.

<סיגל ליברנט טאוב: כאשר לקחנו את כלל בתי החולים הפריפריים והשווינו אותם לממוצע הארצי, בתחילת 2014 הציון היה אותו דבר, בממוצע הארצי והממוצע בפריפריה, ואנחנו רואים שבסוף 2016 הממוצע בפריפריה עוד יותר גבוה מאשר הממוצע הארצי.

<סיגל ליברנט טאוב: כך שלכל אורך המודל ראינו שהפריפריה לא נפגעת, אלא להיפך.

<סיגל ליברנט טאוב: כאן הראינו את התמרוץ של הפגיות בפריפריה ביחס לתמרוץ הארצי.

<סיגל ליברנט טאוב: באמת לפני שנה הם קיבלו 20% מהתמריץ הארצי, השנה הם כבר מקבלים 40% מהתמריץ הארצי, למרות שהם רק 25% מכלל הלידות במדינת ישראל.

<סיגל ליברנט טאוב: נתנו קצת תמונות מהשטח כדי להראות מה הפגיות עברו.

<סיגל ליברנט טאוב: פה יש לכם את בית החולים הסקוטי בנצרת.

<סיגל ליברנט טאוב: תוצאות בשטח של רמב"ם לפני ואחרי שבנו פגייה חדשה.

<סיגל ליברנט טאוב: בלניאדו הפגייה עדיין ישנה, אבל הם במהלך בינוי של פגייה חדשה, ולמרות זאת השיפור שלהם היה מדהים השנה.

<סיגל ליברנט טאוב: דוגמה למטבחי חלב, חדרי תרופות, בבתי החולים.

<סיגל ליברנט טאוב: אנחנו רוצים לציין שפגיות ממוגנות נבנות בימים אלה בנהריה ולניאדו ותחל בנייה גם בבתי חולים נוספים.

<סיגל ליברנט טאוב: אני רוצה להודות לאיגוד הנאונטולוגי, לעבודה המשותפת של כולנו, אין ספק שעשינו שיפור מדהים בשנתיים וחצי האחרונות, אין גם ספק שיש לנו עדיין למה להתקדם ומה לעשות.

<סיגל ליברנט טאוב: תודה.

ישראל אייכלר: אני רוצה להודות לכם, למשרד הבריאות, על הדוח המבשר טובות.

ישראל אייכלר: יש לי איזה שהיא נגיעה בדבר, כי אני חייב תודה לשר שלי, שר הבריאות הרב יעקב ליצמן.

ישראל אייכלר: עכשיו חברת הכנסת אורלי לוי תביא לנו את הבעיות שבשטח.

ישראל אייכלר: את הדברים הטובים למדנו, עכשיו מה הבעיות.

אורלי לוי אבקסיס: תודה רבה לך, אדוני היושב ראש.

אורלי לוי אבקסיס: אני קודם כל רוצה להגיד תודה ענקית גם לארגון לה"ב, שזה הורים למען הפגים במדינת ישראל, ולעומדת בראשו, רומי שחורי, וכמובן לד"ר צנגן שעושה באמת לילות כימים בכל הנושא הזה ומגויס.

אורלי לוי אבקסיס: ללא הם המודל הזה לא היה יוצא לשטח.

אורלי לוי אבקסיס: איך הגענו למודל הזה?

אורלי לוי אבקסיס: אנחנו גילינו שמדינת ישראל פר ראש, פר לידת פג, משלמת המון כסף.

אורלי לוי אבקסיס: איך אמר לי פעם מנהל בית חולים וולפסון?

אורלי לוי אבקסיס: הוא אמר לי 'תקשיבי, זה החולה הכי שווה שלנו', זאת אומרת מקבלים עליו הכי הרבה.

אורלי לוי אבקסיס: אבל מה?

אורלי לוי אבקסיס: הכסף לא מגיע לייעודו.

אורלי לוי אבקסיס: אותו כסף שהמדינה מעבירה, כי היא יודעת שטיפול בפגים הוא טיפול יקר, צריך להתכונן לזה, צריך להביא תקנון, גם של אנשי רפואה, גם של תשתיות וכמובן של טכנולוגיה מתקדמת, אבל מה גילינו?

אורלי לוי אבקסיס: גילינו שרוב הכסף בסופו של דבר הולך למנהלי בתי החולים שיכולים לעשות בו כרצונו.

אורלי לוי אבקסיס: לכן ראינו פגיות מוזנחות, ראינו מקרים של מוות מיותר בפגיות, ראינו זיהומים מטורפים.

אורלי לוי אבקסיס: כאשר ניסינו לצבוע את הכסף, אני חייבת להגיד גם תודה גדולה למי שהיה אז מנכ"ל משרד הבריאות, פרופ' רוני גמזו, שהיום הוא מנכ"ל בית החולים איכילוב והיום הוא גם מתמודד עם זיהומים שנחשפו בפגייה אצלו, אני חייבת לומר שאני בטוחה שכמנהל בית חולים איכילוב הוא עושה לא מעט בעבור הפגיות כמו כשהוא מנכ"ל משרד הבריאות.

אורלי לוי אבקסיס: אבל האבסורד הגדול הוא שאנחנו נאלצנו לבנות את מודל הכוכבים הזה - - - דרך אגב, לא מדובר בכסף חדש, נקודה, בואו לא נבלבל את הציבור, יש טייס אוטומטי שבכל שנה עולה ביחס למספר האוכלוסייה וכדומה, מאחר שלא הצלחנו לצבוע את הכספים שמיועדים לפגיות, כי האוצר עמד על הרגליים האחוריות יצרנו איזה שהוא תמהיל שהוא קצת חשיבה מחוץ לקופסה ואמרנו שאם אין כסף חדש אז את הכסף התוספתי אנחנו נחלק לפי אלה שמשקיעים בפגיות, כדי להביא להם תמריץ להשקיע.

אורלי לוי אבקסיס: בואו נזכור, בפריפריה הגיאוגרפית של מדינת ישראל קשה מאוד לבתי חולים לגייס תורמים.

אורלי לוי אבקסיס: דרך אגב, רוב התורמים בבתי החולים הגדולים זו אוכלוסייה שמגיעה לשם כי היא גם גרה בסמוך לאותם מקומות, אז אם הם קיבלו שם טיפול הם משאירים גם איזה שהוא צ'ק נחמד.

אורלי לוי אבקסיס: זה לא קורה בפגיות בפריפריה, לכן התמריצים הללו היוו באמת איזה שהוא רצון מאוד מאוד גדול לטפל בפגיות ובכל מה שקשור כדי לקבל את העודפים הללו.

אורלי לוי אבקסיס: מה שקרה הוא דבר נורא יפה, תראה כמה הצלחנו במעט מאוד כסף לתקן, אבל מה שנשאר לנו הרבה הרבה יותר גבוה, למה זה?

אורלי לוי אבקסיס: בואו נזכור שאותן פגיות היום גם מבחינת המבנה הן בבעיה אמיתית.

אורלי לוי אבקסיס: ביחס ל-OECD, למדינות המפותחות, אנחנו אחרונים, אחרינו יש רק מדינה אחת, תנחש מי?

אורלי לוי אבקסיס: מקסיקו.

אורלי לוי אבקסיס: הם היחידים שנמצאים מתחתינו בנושא הפעילות או מצב הפגים במדינת ישראל.

אורלי לוי אבקסיס: הממוצע ב-OECD מדבר על כך שיש אחות מקצועית לכל פג, אצלנו במדינה מדובר במקרה הטוב על 1 ל-4 ובמקרים הקשים על 1 ל-8 מיטות.

ישראל אייכלר: אבל יחסית למספר הלידות שם ב-OECD, פה יש הרבה יותר לידות.

ישראל אייכלר: קחי את זה בחשבון.

אורלי לוי אבקסיס: לא, אנחנו מדברים על ממוצע פר ראש, אנחנו מדברים על טיפול, אנחנו מגיעים - - -

ישראל אייכלר: יחסית למספר הלידות?

אורלי לוי אבקסיס: מה שבודקים ב-OECD, בודקים כמה פגים יש וכמה כוח אדם יש פר פג, לכן אנחנו שם בפיגור נוראי.

אורלי לוי אבקסיס: זה מתווסף לעוד דברים נוספים.

אורלי לוי אבקסיס: הזיהומים הם גם תוצאה של תקנון כוח אדם, למה?

אורלי לוי אבקסיס: אם אותה אחות, בוא נלך על התקנון הכי גבוה שיש לנו בארץ, 1 ל-4 מיטות, נמצאת מטפלת בפג אחד, פג ליד, או קצת יותר רחוק, עושה עכשיו איזה שהיא התנהגות של מצוקה, אספירציה, היא צריכה לרוץ ולתת לו טיפול.

אורלי לוי אבקסיס: אם היא עוצרת רגע כדי לשטוף את הידיים, לבדוק סטריליזציה וכדומה, הילד יכול לגמור את חייו.

אורלי לוי אבקסיס: לכן לפעמים היא נאלצת, אין לה את הזמן לשטוף את הידיים.

אורלי לוי אבקסיס: זה מביא לכך שהזיהומים האלה עוברים מאחד לשני.

אורלי לוי אבקסיס: המיטות צמודות.

אורלי לוי אבקסיס: ראינו בחלק מהצילומים על איך שהיה, זה מיטה צמודה למיטה.

אורלי לוי אבקסיס: כאשר עוברת אחות היא מסכנת את החיים, כי היא עלולה בטעות לשלוף איזה שהוא צינור מאוד חיוני, וקרו דברים מעולם.

אורלי לוי אבקסיס: בואו נודה בכך, גם דברים כאלה קרו.

אורלי לוי אבקסיס: גם הנושא של אימהות.

אורלי לוי אבקסיס: תחשוב על כך, כאשר אנחנו נמצאים ואנחנו רוצים לעודד, ויש מחקרים שמראים שהמגע בין האמא, או אחד ההורים, לא חייב שזה יהיה האמא - - -

ישראל אייכלר: עדיף שזה יהיה האמא.

אורלי לוי אבקסיס: או המודל שפיתח גם צנגן, מחזק את הילד.

אורלי לוי אבקסיס: המגע הזה, גם חלב אם וכדומה, מחזק ונותן יתרון לאותו פג לשרוד את הימים האלה ולהפוך להיות בוגר יותר בריא.

אורלי לוי אבקסיס: מה שקורה הוא שלאחיות אין זמן בכלל להדריך את האימהות ואותן אימהות שרוצות להוציא את הפג מהאינקובטור לא יכולות לעשות את זה, כי הן צריכות ליווי, שחלילה וחס לא יקרה אירוע באמצע.

אורלי לוי אבקסיס: אין מספיק אחיות כדי שילמדו אותם ולכן הפג לא מקבל את התוספת של מה היה יכול לקבל אילו היה מספיק כוח אדם וההורים האלה היו מקבלים את ההדרכה וכדומה.

אורלי לוי אבקסיס: אני חייבת לומר לגבי הדירוג, זה מאוד מבורך, כספים חדשים אין פה.

אורלי לוי אבקסיס: אנחנו דיברנו גם על בית וחלב אם, מה שקורה הוא - - -

ישראל אייכלר: מה זה ה-80 מיליון?

אורלי לוי אבקסיס: זה הכסף התוספתי שהיה אמור להיכנס בטייס האוטומטי בכל שנה, פשוט רק אותו הצלחנו לצבוע ולתמרץ את אלה שבאמת השקיעו כסף בתוך ה - - - רוב הכסף לא הולך לפגיות, רוב הכסף של הפגים לא הולך לפגיות, נקודה, גם עכשיו.

אורלי לוי אבקסיס: אנחנו באים ואנחנו מנסים לחשוב מחוץ לקופסה מה אנחנו עושים.

אורלי לוי אבקסיס: אז באמת צריך להגיד שאפו אחד גדול לשר ליצמן על הנכונות, על הרצון, אבל באותה ישיבה היו עוד כמה החלטות שהתקבלו שלא יושמו בכלל.

אורלי לוי אבקסיס: צריך לזכור שמי שהיה מנכ"ל משרד הבריאות, אני בכוונה חוזרת ואומרת, היה פרופ' רוני גמזו, מי שהיה נציג האוצר באותה ועדה הוא מי שהיום מנכ"ל משרד הבריאות, משה ברסימנטוב.

אורלי לוי אבקסיס: תבינו מה קורה פה.

עבדאללה אבו מערוף: פרדוקס.

אורלי לוי אבקסיס: פרדוקס אחד גדול, למה?

אורלי לוי אבקסיס: כי הוחלט שם, וזו הייתה פשרה, שאיגוד הנאונטולוגים הסכים לפשרה הזה, שבמקום אחות פר מיטה תהיה אחות על מיטה וחצי.

אורלי לוי אבקסיס: האם זה קרה?

אורלי לוי אבקסיס: לא.

אורלי לוי אבקסיס: מה קרה באמצע?

אורלי לוי אבקסיס: לא יודעת, לא העבירו כספים, לא העבירו תקנים ואנחנו תקועים במצב בעייתי.

אורלי לוי אבקסיס: אני באמת אראה לך התכתבויות, שזה פשוט מטורף.

אורלי לוי אבקסיס: כשאנחנו באים ושואלים, יצא חוזר מנכ"ל, דרך אגב של משרד הבריאות, מי לא מקיים אותו?

אורלי לוי אבקסיס: משרד הבריאות.

אורלי לוי אבקסיס: מה אנחנו יכולים לעשות עם זה?

אורלי לוי אבקסיס: אני לא יודעת, אני פונה גם לשרים ואז שולחים אותי ממשרד הבריאות למשרד האוצר להביא, כי הם צריכים לתת את הכסף.

אורלי לוי אבקסיס: אני מגיעה ומבקשת מיאיר פינס, שהוא הבן אדם האחראי פה על הצ'קים, הוא אומר 'לא, לא, לא, משרד הבריאות צריך לשלם', אני שואלת מאיפה.

אורלי לוי אבקסיס: אם היו נותנים לנו לצבוע את הכספים אז אפשר היה לומר שזה משק סגור, משרד הבריאות יטפל בנושא הזה.

אורלי לוי אבקסיס: מאחר שלא נותנים לנו לצבוע את הכספים - - - תראה, יש נושא נוסף שחייבים לנגוע בו, יש בנק חלב אם ויש שוק שחור, כי מסתבר שחלב אם הוא נורא נורא בריא ומחזק ומונע זיהומים, בין היתר, אממה?

אורלי לוי אבקסיס: מאחר שחלק מהאימהות האלה עוברות סטרס מטורף, יולדות לפני הזמן והגוף לא מייצר חלב המצרך הזה הפך להיות מצרך מבוקש כמו זהב.

אורלי לוי אבקסיס: יש גם רצון לפעמים של אימהות טובות שעברו משהו כזה ויש להן עודף בחלב ולכן יש עניין של תרומת חלב אם, אך אם בתי החולים לא מסדרים את זה בבנק חלב וכמו שצריך, עם בדיקה, כי אנחנו זוכרים מה היה בשניידר בשנה שעברה כאשר התבלבלו במנת חלב אם שאוב ונתנו לילד אחר חלב נגוע בנגיף מסוכן מאוד.

אורלי לוי אבקסיס: יש תכנית ביצוע במשרד הבריאות, שהובטח לנו לגביה מיליון שקלים, שזה הקמת בנק חלב אם ראשון בישראל, יש את זה בכל המדינות המפותחות, אצלנו זה לא קיים.

אורלי לוי אבקסיס: מה שקורה הוא שיש שוק שחור, שאנחנו לא יודעים מי התורם, אנחנו לא יודעים, לפעמים הם גם לא מודים שהחלב הזה מתרומה, כדי לא ליצור בעיות, משקרים את המערכת, המערכת מעלימה עין, באיזה שהוא אופן מה שקורה הוא שאנחנו חושפים את הפגים האלה לזיהומים מיותרים נוספים.

אורלי לוי אבקסיס: במקום לחזק אותם אנחנו גורמים לזיהום.

אורלי לוי אבקסיס: אני נורא רוצה שניתן לד"ר צנגן, בכל זאת אנחנו צריכים להבין שאנחנו מדברים על מה קורה בתוך הפגיות, אבל עדיין במדינת ישראל יש 18 פגיות שלא ממוגנות.

אורלי לוי אבקסיס: אני אספר לכם על חוויה אישית שלי, כאשר היו האירועים בדרום, הגעתי לבית החולים בדרום לפגייה, צריך לזכור מה שראינו שם.

אורלי לוי אבקסיס: כאשר היו האזעקות, פגים אתה לא יכול להעביר, אלא אם כן נערכת מבעוד מועד, היה לך מקום סטרילי, הכנת שם את הדברים, ההורים האלה, בחלקם שלפו את הילדים שלהם מתוך האינקובטורים כדי להגן עליהם, בחלק האחר - - -

<קריאה: איפה זה היה, בסורוקה?

אורלי לוי אבקסיס: איפה זה היה?

אורלי לוי אבקסיס: בברזילי, אם אני לא טועה.

<קריאה: בברזילי האמא פשוט - - -

אורלי לוי אבקסיס: האמא נשכבה על האינקובטור וזה היה מחזה קורע לב.

אורלי לוי אבקסיס: אנחנו צריכים לזכור דברים נוספים - - -

ישראל אייכלר: בברזילי עקרו את הקברים כדי לבנות מיון קטן - - -

אורלי לוי אבקסיס: אבל לא בונים שם פגייה מוגנת.

ישראל אייכלר: אני רוצה להודות לך, חברת הכנסת לוי, אני רוצה לאפשר לד"ר אבו מערוף, יש לנו פה רופא, שייתן לנו את הצד שלו.

עבדאללה אבו מערוף: יום טוב לכולם, תודה על הדיון החשוב מאוד.

עבדאללה אבו מערוף: אני לא ארחיב הרבה בדיבורים, אהיה יותר מעשי.

עבדאללה אבו מערוף: בשנה שעברה, כשציינו את יום הפג, רק שנה, אפילו פחות משנה חלף, ציינו את זה בכנסת ובוועדות, היה יום עצוב מאוד, תחת הכותרת 'מחדל הפגיות', אם אתם זוכרים, ודיברנו על כל הדברים שישנם, על כל המחדלים, על החיסרון שישנו, ב-28 פגיות יש חוסר באחיות, חוסר מומחים, חוסר מתמחים, הכול הכול הכול.

עבדאללה אבו מערוף: למה אני ביקשתי את זכות הדיבור אחרי שנקבל את המצגת?

עבדאללה אבו מערוף: היושב ראש ביקש ממני שאני אדבר קודם, אמרתי לא, בוא נראה מה יש תוך שנה.

עבדאללה אבו מערוף: אז צריך להצדיע.

<סיגל ליברנט טאוב: לא, זה מ-2014.

עבדאללה אבו מערוף: לכן צריך להצדיע, במובן הטוב, לשר ליצמן, אבל האם זה ככה?

עבדאללה אבו מערוף: אם זה ככה, אז תודה רבה והכול נגמר, תמשיכו בעשייה הטובה והעבודה המפוארת הטובה.

עבדאללה אבו מערוף: אבל אני לא חושב, זה בעירבון מוגבל.

עבדאללה אבו מערוף: לא קיבלנו נתונים כמה אחיות נכנסו במשך השנה האחרונה לעבודה, חדשות, חוץ מה-800 שהיו בשנה שעברה.

אורלי לוי אבקסיס: לא, עדיין חסר 800.

עבדאללה אבו מערוף: לא, היו 800, כמה נכנסו?

עבדאללה אבו מערוף: בחצי השנה האחרונה.

עבדאללה אבו מערוף: המצגת זה מצגת, מישהו יודע מהקהל, סליחה, כמה אחוזים נכנסו משנה שעברה?

עבדאללה אבו מערוף: סליחה, מישהו מהקהל יודע כמה אחיות נכנסו לעבודה בשנה האחרונה?

<קריאה: בהדסה ובנהריה אפס.

אורלי לוי אבקסיס: בנהריה אפס?

<קריאה: אפס.

עבדאללה אבו מערוף: אוקיי.

עבדאללה אבו מערוף: מישהו יודע עד כמה המומחים נאונטולוגים נכנסו בשנה שעברה, לשנה ראשונה בהתמחות בנאונטולוגיה.

<שמואל צנגן: כן, נכנסו 12 בשנה האחרונה ויש סך הכול 32 מתמחים.

אורלי לוי אבקסיס: כמה אחוזים מתוך הצורך?

<שמואל צנגן: אני מקווה שבהמשך תהיה לי זכות דיבור.

עבדאללה אבו מערוף: אני מדבר על המצגת.

ישראל אייכלר: ד"ר צנגן, מיד אחרי שד"ר מערוף מסיים - - -

עבדאללה אבו מערוף: כן, אני פרקטי מאוד והחובה שלי כאן להיות יותר פרקטי, לא רק לחוקק חוק שיכול להיות לא שווה לכלום.

עבדאללה אבו מערוף: העשייה שלי כאן שבאמת הדברים יזוזו.

עבדאללה אבו מערוף: אני אמרתי, בשנה שעברה שציינו את היום באופן עצוב ואמרתי שבשנה הבאה אני מקווה שנציין את היום באופן חגיגי, אז בסדר, זה מה שאני רוצה, לזה אנחנו שואפים ולא צריך בשביל זה חוקים.

עבדאללה אבו מערוף: תודה שמשרד הבריאות עובד, אבל באמת תנו לי נתונים שהם אכן בשטח.

עבדאללה אבו מערוף: כמה פגיות חדשות נבנו?

עבדאללה אבו מערוף: היו 28, כמה יש?

אורלי לוי אבקסיס: כמה נסגרו?

אורלי לוי אבקסיס: נסגרו שתי פגיות לתקופה מאוד ארוכה עד אשר - - - כן, בגלל הזיהומים, בואו נודה.

<קריאה: זה לא נסגרו, עדיין תפקדו.

אורלי לוי אבקסיס: רגע, אבל פג, אתה לא יכול לנייד אותו למקום רחוק, אלא אם כל הצוות איתו.

עבדאללה אבו מערוף: אני ביקורתי לא בגלל הביקורת סתם, בגלל הביקורת הנכונה, שאכן אנחנו נשפר עוד ומשרד הבריאות עוד ידרוש טוב מאוד ממשרד האוצר, או בכלל ידרוש בבתי החולים וישפר את המצב.

עבדאללה אבו מערוף: 12 מתמחים זה לא מספיק, אני בטוח שרופאים רוצים להתמחות בנאונטולוגיה, יש, אני בטוח שנמצא רופאים אחרי הסטאז' שיתמחו בנאונטולוגיה, וגם אחיות וגם הכול.

עבדאללה אבו מערוף: לכן חובת משרד הבריאות, ובתי החולים וההנהלה, שאכן בשיתוף פעולה ישפרו.

עבדאללה אבו מערוף: התמותה עדיין לא ירדה, לצערי הרב, ממה שידוע לי, השנה, התמותה היא הגדולה והגבוהה בכלל ממדינות ה-OECD.

עבדאללה אבו מערוף: אצלנו יותר מ-30%, באמריקה 30%, בגרמניה 30%, באוסטרליה רק 20%.

עבדאללה אבו מערוף: הזיהומים 19%, זה גם יותר מהממוצע, לא היו לי נתונים שהזיהומים ירדו.

עבדאללה אבו מערוף: אני הייתי מקווה, באמת, לא רק על אלח ועל הספסיס, בכלל זיהומים נרכשים, הזיהומים עדיין לא ירדו, זה גם חוזר על מעגל סגור, שאין מספיק אחיות, אין מספיק כוח אדם, אין מספיק כוח עזר גם, שזה גם חשוב, לא רק אחיות, כוח עזר, זה מאוד חשוב, וכל הדברים הלוגיסטיים האחרים שאכן צריך לשפר אותם.

עבדאללה אבו מערוף: על בנק החלב דיברנו ואני מקווה שסוף סוף הוא ייצא לפועל.

ישראל אייכלר: באמת תודה רבה, ד"ר מערוף, אני מודה לך.

ישראל אייכלר: אנחנו נעבור עכשיו לד"ר צנגן ולאוצר, שהרבה שאלות שהועלו פה נוגעות לאוצר, וגם, אם נספיק, אני מקווה שנשמע את מנכ"לית העמותה של לה"ב, רומי שחורי.

ישראל אייכלר: ד"ר צנגן, בבקשה.

<שמואל צנגן: בוקר טוב.

<שמואל צנגן: קודם כל תודה לאורלי.

<שמואל צנגן: אורלי, אני כבר מגייס אותך כשתסיימי, כשאת תסיימי, את הפעילות הציבורית, תבואי אלינו, את יודעת כבר - - -

ישראל אייכלר: תבואי בעוד 50 שנה, בבקשה.

עבדאללה אבו מערוף: תתחילי התמחות.

אורלי לוי אבקסיס: אני אעשה הסבה מקצועית.

<שמואל צנגן: התמצאות מעוררת התפעלות, הבקיאות, ובאמת אנחנו מגיעים לאן שהגענו המון המון בזכותך, אורלי, תודה.

<שמואל צנגן: ואני רוצה גם להודות מאוד למשרד הבריאות.

<שמואל צנגן: מודל התמריצים, כמו שהוא הוצג וכמו שאנחנו רואים, הניב למעלה מ-200 אחיות, הניב רופאים, שיפר את התשתיות ועל כך מגיע קרדיט ואני בהחלט נותן אותו ואני חושב שמודל התמריצים הזה הוא דוגמה לחיקוי, אני מקווה גם במסגרות אחרות, איך אפשר לקדם דברים.

<שמואל צנגן: גם הר"י שותפה בהכירה בכך שנאונטולוגיה זה מקצוע במצוקה, היא הגדירה את הנאונטולוגיה, רפואת פגים, כמקצוע במצוקה, וגם על כך תודות, אבל צריך לראות את המציאות.

<שמואל צנגן: המציאות היא, אני קורא לזה סיפור הצב והארנב.

<שמואל צנגן: התבשרנו שהתמותה בפגים במדינת ישראל ירדה ב-7.6% של פגים קטנים ב-20 השנה האחרונות, אבל בעוד אצלנו התמותה יורדת ב-7.6% הרי שבמדינות המערב, כמו שאורלי ציינה, הם מזמן הרחיבו והגדילו את הפער.

<שמואל צנגן: התוצאות שלנו, לצערנו היום במדדי תמותה בתחלואה בפגים זעירים, הן בעשרות אחוזים, עד פי שניים יותר ממה שהיה ביפן, ארצות הברית ושבדיה לפני עשר שנים.

<שמואל צנגן: חשוב לי עוד פעם, כבוד יושב ראש הוועדה, שתשמע את הדברים.

<שמואל צנגן: השאלה הנשאלת, גם בנושא של זיהומים בדם, אנחנו מדברים על ירידה בשיעור הזיהומים בדם, ועל כך באמת אין מה להגיד, יש שיעור יפה ואנחנו גאים על כך, אבל מה לעשות שמדינות המערב עוקפות אותנו בסיבוב ומגדילות את הפער.

<שמואל צנגן: אם אצלנו יש זיהומים שקשורים בצנתר 5 ל-1,000 ימי צנתר הרי שבמדינות המובילות זה בשיעור של 1, כלומר אנחנו פי חמישה.

<שמואל צנגן: צריך לראות את הדברים האלה ולנסות להבין למה זה ומה אפשר לעשות.

<שמואל צנגן: הסיבה העיקרית לפער הגדול הזה, שתיכף אני אגיד מה לעשות כדי להדביק אותו, היא העובדה שהפגיות במערב עברו מהפכה מבחינת אופן הפעלת הפגיות, התקציבים והתשתיות, בעוד שאנחנו עדיין לא אימצנו, אנחנו רק בהתחלת המהפכה כדי לאמץ את המודל של פגיות כמו שהן צריכות להיות.

<שמואל צנגן: הפגיות במערב הן פגיות ששמות את הבטיחות במקום הראשון ואת הסביבה התומכת בפג, ואילו אצלנו הקונספט הוא של פגיות עדיין צפופות, דלות בכוח אדם, לא מכירות במיטות הטיפול נמרץ בפגיות כמיטות טיפול נמרץ ולכן לא מתוקננות בהתאם.

<שמואל צנגן: אנחנו רק עכשיו יוצאים מהתפיסה שפגייה זה בעצם מחלקת יילודים עם צ'ופצ'יק.

<שמואל צנגן: בתפיסה הזו אנחנו לא נגיע לשום מקום.

<שמואל צנגן: אנחנו צריכים לשנות דיסקט ולהבין שהפגיות שלנו צריכות להיות בטיחותיות ותומכות בפגים.

<שמואל צנגן: יש שלושה דברים חשובים שצריך לקדם.

<שמואל צנגן: האחד זה באמת הנושא של תקינת האחיות.

<שמואל צנגן: עם כל הכבוד למודל התמריצים ומודל התמריצים חולל נפלאות, הוסיף לנו את ה-240 אחיות, כל מה שעשה זה אייש את התקנים החסרים, אבל עדיין לא נפתרה בעיית המיטות של טיפול נמרץ שלא מתוקננות, מדובר בכ-400 מיטות.

<שמואל צנגן: יש משא ומתן בנושא הזה עם האוצר, עם הממונה על השכר, עם מר יוסי כהן, יש את אילנה כהן בתמונה, אבל העסק הזה נסחב ונסחב.

<שמואל צנגן: ואני רוצה להשתמש בוועדה הזאת כדי לקרוא לשר האוצר שייכנס לעובי הקורה, ינחה את יוסי כהן לסיים את המשא ומתן הזה ולהוסיף לנו את התקנים האלה.

<שמואל צנגן: חבל פשוט על חיי הפגים שלנו בנושא.

ישראל אייכלר: אני חושב שזו הנקודה לפנות לאוצר.

<שמואל צנגן: יש רק עוד שני דברים קטנים.

<שמואל צנגן: זה לא יכול לבוא בלי הנושא של התשתיות.

<שמואל צנגן: צריך לאפשר לאמא ולמשפחה להיות עם הפג כמה שיותר, זה מוריד זיהומים, זה מקצר אשפוז, זה מוסיף חלב אם.

<שמואל צנגן: צריך תשתיות פגייה כמו שצריך.

<שמואל צנגן: והדבר השלישי זה הנושא של בנק חלב אם שאורלי הזכירה.

<שמואל צנגן: גם כאן משרד הבריאות חולל נפלאות, יש חוזר שמכיר וקובע את הסטנדרטים איך צריך לנהל בנק חלב אם, אבל עדיין כל הנושא הזה של התמיכה הכספית נמצא בדיון בין משרד המשפטים ובין משרד הבריאות בנושא של מבחני תמיכה.

<שמואל צנגן: מה שאני רציתי להציע, אורלי, אם הדברים האלה ייתקעו ולא יתקדמו, אולי הצעת חוק פרטית לקדם את הנושא הזה.

<שמואל צנגן: אולי ככה העסק הזה יוכל להתקדם.

ישראל אייכלר: מה, להוסיף עוד 400 תקנים, כפי שביקשתם?

<שמואל צנגן: לא, לנושא של בנק חלב אם.

אורלי לוי אבקסיס: הוא מדבר על בנק חלב אם.

אורלי לוי אבקסיס: אנחנו אפילו לא צריכים להראות מקור תקציבי לזה.

אורלי לוי אבקסיס: אני אשמח לשתף פעולה ביחד בנושא הזה, עם החברים של הוועדה.

ישראל אייכלר: בשמחה רבה, כי הציבור בכלל לא מודע שיש צורך בזה.

אורלי לוי אבקסיס: אתה יודע מה?

אורלי לוי אבקסיס: העלות כל כך שולית ביחס לתועלת.

ישראל אייכלר: יש הרבה אנשים שישמחו לתרום.

אורלי לוי אבקסיס: הם תורמים, רק אף אחד לא - - -

ישראל אייכלר: ואף אחד לא לוקח את זה.

ישראל אייכלר: אני בכל זאת רוצה את תשובת האוצר, כי היושב ראש האמיתי מחכה בדלת להיכנס לדיון הבא.

<שמואל צנגן: רק מילה אחת לסיום.

<שמואל צנגן: יש לנו אחיות ורופאים מצוינים, אם אנחנו נקבל את התנאים האלה נוכל להיות מובילים, ואם לא, אנחנו נישאר עם פגיות פגות תוקף.

ישראל אייכלר: תודה רבה.

ישראל אייכלר: האוצר, תשובה קצרה.

<אלעד מסאסא: כמה דברים.

<אלעד מסאסא: קודם כל מבחינת משאבים, כמו שציינו כאן מקודם, משרד האוצר השקיע בשנים האחרונות 120 מיליון שקל והחל מהשנה הבאה יהיה 80 מיליון שקל בבסיס לתכנית של הפגיות.

<אלעד מסאסא: אנחנו מאמינים בה מאוד ובשיתוף פעולה עם משרד הבריאות.

אורלי לוי אבקסיס: זה הכסף של הטייס האוטומטי

<אלעד מסאסא: הכסף הזה הוא בנפרד, זה לא הטייס האוטומטי, זה - - -

עבדאללה אבו מערוף: זה 80, מה הוסף?

עבדאללה אבו מערוף: 40?

<אלעד מסאסא: החלק - - - מגיע ב-2017.

<אלעד מסאסא: מבחינת בנק חלב אם, אנחנו מודעים לזה שיש מבחן תמיכה, שהוא בתהליך עם משרד המשפטים, אנחנו מקווים שזה ייפתר בזמן הקרוב.

אורלי לוי אבקסיס: כלומר יש תקציב לבנק חלב אם.

אורלי לוי אבקסיס: התקציב של המיליון שקל שהובטח לנו, הוא קיים, מחכה למימוש.

<אלעד מסאסא: כן, הוא קיים, הוא פשוט בתהליך של ההקצאה, הוא מתוקצב, זה פשוט עניין משפטי ואנחנו מקווים שזה ייפתר בהמשך.

אורלי לוי אבקסיס: שיהיה כתוב בפרוטוקול.

<אלעד מסאסא: מבחינת צביעה של הכספים, מה שציינתם בנושא - - -

ישראל אייכלר: אם יש תקציב, אז הבעיה המשפטית צריכה להיפתר לדעתי תוך שבוע, שבועיים, לא יותר.

אורלי לוי אבקסיס: תקצוב להם זמן.

ישראל אייכלר: הנה, תקצבי.

ישראל אייכלר: מבקשת חברת הכנסת אורלי לוי, והוועדה מקבלת את זה פה אחד, שתוך שבועיים העניין המשפטי יסודר.

<אלעד מסאסא: אוקיי, אנחנו נעדכן את הוועדה בנוגע להתקדמות של מבחן התמיכה.

ישראל אייכלר: בבקשה, בשמחה.

<אלעד מסאסא: זה צריך להיות בדיון עם משרד המשפטים, אנחנו נעדכן את הוועדה בהתקדמות.

<אלעד מסאסא: בנוגע לצביעה של הכספים, אנחנו, גם משרד האוצר וגם משרד הבריאות, מאמינים בעצמאות של בתי החולים ואנחנו מתמרצים אותם בהתאם למודלים של בקרה, היערכות והכול, והחל מהרגע שבית החולים מקבל את הכספים הוא משקיע, או בפגיות, או בדברים אחרים, בהתאם - - -

אורלי לוי אבקסיס: אבל זה כספים של הפגים.

<אלעד מסאסא: העניין הוא שבבית חולים, יש גם גופים שמגיעים ל-2.5 מיליארד שקל, זה פשוט מאוד קשה עד בלתי ניתן ליישום להכתיב לבית החולים איפה כל שקל שהוא מקבל יילך, יש הרבה מנגנונים בתוך בית החולים - - -

אורלי לוי אבקסיס: מה קורה עם התקנים החסרים?

ישראל אייכלר: אנחנו מקבלים בברכה את כבוד היושב ראש.

אלי אלאלוף: לא, לא.

ישראל אייכלר: אנחנו סיימנו - - -

אורלי לוי אבקסיס: אבל חייבים לתת לארגון ההורים, אי אפשר לסיים את הוועדה בלי לשמוע גם אותם.

ישראל אייכלר: כן, אדוני היושב ראש, ברשותך, משפט אחד לארגון ההורים.

אורלי לוי אבקסיס: אבל גם לא שמענו תשובה על התקנים.

<אלעד מסאסא: בנוגע לצביעה של הכספים.

<אלעד מסאסא: אמרנו שברגע שבית חולים מקבל את הכספים הוא רשאי להקצות אותם לאיפה שהוא רוצה.

<אלעד מסאסא: בכל הנוגע לתקנים, בשנים האחרונות התווספו כ-240 מיטות, שהמשמעות של זה היא 330 אחיות בפגיות.

<אלעד מסאסא: כמו שנאמר, התווספו 243 אחיות, זה גידול של בין 20% ל-25% במספר האחיות בפגיות היום.

אורלי לוי אבקסיס: היה הסכם חתום על להוסיף למעלה מ-400.

ישראל אייכלר: הגב' רומי שחורי, משפט אחרון, כי אנחנו כבר בדיון הבא.

<רומי שחורי: תודה רבה לוועדה ולאורלי על כל הליווי.

<רומי שחורי: אני אתייחס רק לנושא האחיות, כי הוא ממש ממש קריטי.

<רומי שחורי: אנחנו פה מדברים על הפגים, אבל אצלנו זה הילדים שלנו ואם תינוק נפטר זה אסון גדול למשפחה.

<רומי שחורי: לנושא התקנים, זה כבר הובטח, המשא ומתן נמשך כבר שלוש שנים ולא קרה כלום.

<רומי שחורי: אנחנו קוראים לממונה על השכר במשרד האוצר להיענות לאלתר לדרישות משרד הבריאות והסתדרות האחיות, שאם לא, אנחנו נשקול עתירה לבג"צ בנושא הזה.

<רומי שחורי: זה ממש קריטי ואני מקווה שנצא מהיום הזה עם בשורות.

ישראל אייכלר: אני רוצה להודות לך ולהודות לכם, אני חושב שזה היה דיון מאוד פורה.

ישראל אייכלר: יש לפעמים דיוני סרק ופה זה היה ממש ממוקד.

ישראל אייכלר: תודה לחברת הכנסת אורלי לוי וד"ר אבו מערוף וחבר הכנסת יעקב אשר, שהצטרף אלינו.

יעקב אשר: אולי אפשר מילה?

יעקב אשר: אני הגעתי בסוף.

ישראל אייכלר: אני מברך אותך על ההצטרפות בסוף.

ישראל אייכלר: תודה לכולכם שבאתם, אנחנו עוברים לדיון הבא.